Ukko-Pekan uusi vaunu - Kampiveivi.fi
Ukko-Pekan uusi vaunu
Julkaistu 17.4.2016 21.7.2016 - kirjoittanut Raul Valkila
Suomen tasavallan 3.presidentti Pehr Evind Svinhufvud päätti ajaa ajokortin vielä myöhäisellä iällään 75-vuotiaana. Presidenttikautensa päätyttyä alkuvuonna 1937 aikaa jäi jo harrastuksiin. Svinhufvud oli jo aiemmin nimetty Yleisen Autoliiton viralliseksi suojelijaksi. Presidentin siirryttyä autoilijoiden joukkoon päätti Korpivaara Oy lahjoittaa auton Ukko-Pekan käyttöön.
Lahjan luovutus tapahtui 21.toukokuuta Luumäellä. Kolmen Studebaker auton letka oli startannut aurinkoisessa säässä Helsingistä ja ajanut Porvoon ja Kouvolan kautta Luumäen Kotkanniemeen, jossa sijaitsi presidentin kotipaikka. Perillä Autoliiton pääsihteeri Parmala piti lyhyen puheen. Sen jälkeen Korpivaaran johtaja Juhani Korpivaara luovutti Studebaker Dictator Cruising Sedanin avaimet presidentti Svinhufvudille. Auton rekisterinumero oli ytimekäs V-6000.
Minkä verran autoa käytettiin presidentin toimesta ja mitä autolle tapahtui myöhempinä vuosina ei liene tiedossa.
Seuraavat kuvat ilmestyivät selostuksen yhtydessä Yleisen Autoliiton Auto-jäsenlehdessä numerossa 2/1937.
Päivitys 21.7.2016 Pentti Ihamäki täydentää artikkelia seuraavin tiedoin. Auto tullattu 15.5.1936. Malli Studebaker Dictator Cruising Sedan. Moottorin numero D-155.336, sarjanumero 5.271.287. Auton väri on musta. Toimitettu presidentti Svinhufvudin käyttöön 22.5.1937 Luumäelle. Kuvien auto on edelleen olemassa ja entisöinti kelpoinen. Auton historiallinen arvo on tiedostettu.
Kuva 1. Presidentti tutustumassa Studebakerin sisätiloihin Autoliiton lippalakki päässä.
Kuva 2. Rivistö Studeja. Kuvassa Autoliiton pääsihteeri Parmala asettelemassa liiton sinivalkoista viiriä paikoilleen.
Posted in Autot 1930-1945, YleinenTagged 1937, Autoliitto, Dictator, Studebaker, Svinhufvud
Stutz ja Adler elokuvassa ’Yövartija vain…’ (1940)
Svend Örum mainontaa vuonna 1937
One thought on “Ukko-Pekan uusi vaunu”
Ote Suomen Automobiili Klubin vuosikirjan jäsenluettelosta vuodelta 1939: ”Svinhufvud, P.E. presidentti, Luumäki, 31, Studebaker, V 6000”. 31 tarkoittaa liittymisvuotta 1931. Luettelo on muutenkin kuin Suomen ”Kuka kukin on” – mukana myös esim. ”Mannerheim, G.C., Vapaaherra, Sotamarsalkka, S.A.K:n kunniapuheenjohtaja, H:ki, Kalliolinnantie 22, 20, Voisin, A 400”. Einari Kaskimiehen kirja ”Seitsemän presidentin kuljettaja” kertoo että Studebaker oli Korpivaaran antama lahja S:n 75-vuotispäivänä 15.12.1936. Auton toimitus on sitten tapahtunut vasta seuraavana keväänä – liekö ollut Korpivaaran käytössä vuoden verran ?